《黄犬行》
明代·释今无

舟中一黄犬，短小身躯皮骨软。心魂在眼不住转，疑云吠浪声尤远。

掌船老妪抚摩久，朝昏饮食同无有。船头吹风妪意怒，黄犬低头愁日暮。

船尾吹风妪意喜，黄犬船头跃船尾。将军独马大塞行，未必可以同生死。

依沙泊船上牵枝，黄犬亦上打狐狸。岸曲潆洄水间之，黄犬独立心迟迟。

不唯黄犬独立心迟迟，妪手捉舵心亦驰。挥手令之上高坡，黄犬翻身无一时。

水深苔滑复急流，黄犬横截如轻鸥。振身洒雨立船头，妪也微笑心悠悠。

当时李斯错牵犬，犬亦错与李斯游。东门路惯死公侯，狡兽铁爪复何仇，愿与老妪长相守。

作者简介：今无（一六三三—一六八一），字阿字。番禺人。本万氏子，年十六，参雷峰函是，得度。十七受坛经，至参明上座因缘，闻猫声，大彻宗旨。监栖贤院务，备诸苦行，得遍阅内外典。十九随函是入庐山，中途寒疾垂死，梦神人导之出世，以钝辞，神授药粒，觉乃苏，自此思如泉涌，通三教，年二十二奉师命只身走沈阳，谒师叔函可，相与唱酬，可亟称之。清圣祖康熙十二年（一六七三）请藏入北，过山东，闻变，驻锡萧府。十四年回海幢。今无为函是第一法嗣。著有《光宣台全集》。清陈伯陶编《胜朝粤东遗民录》卷四有传。